Malema gewaarsku oor grondbesetting | Maroela Media
Die regering is glo gereed om op te tree indien Julius Malema en sy organisasie, die Economic Freedom Fighters (EFF) dreigemente, om plase te onteien, begin uitvoer, het Beeld Vrydag berig.
Tina Joemat-Pettersson, minister van landbou, het aan die koerant gesê dat stappe gedoen sal word indien Malema en ondersteuners van EFF begin om plase of landbougrond te beset. "Daar is nie 'n manier wat ons sal toelaat dat enigiemand onmin saai in ons plaasgemeenskappe vir partypolitieke gewin nie," het sy gesê.
Joemat-Pettersson reageer op die EFF se stigtingsmanifes wat Donderdag bekend gestel is waarin die organisasie sê dat alle grond, sonder vergoeding, aan die staat oorgedra moet word.
Sy het aan die koerant gesê dit is 'n wanvoorstelling dat alle handelsboere wit is. "Geweld en plaasmoorde het reeds plaasgemeenskappe getraumatiseer. Enigiemand wat onwettige bedrywe op plase aanmoedig, sal die volle mag van die wet in die oë staar," het sy gesê.
Sy doen 'n beroep op boere om nie die reg in eie hande te neem nie en het die versekering gegee dat ministers in die veiligheidsektor alles in hul vermoë sal doen om die situasie te stabiliseer.